pythainlp/thaigov-v2-corpus-22032023 huggingface dataset:
วันจันทร์ที่ 28 มิถุนายน 2564
ขับเคลื่อนแผนพัฒนาการสหกรณ์ ฉบับที่ 4 (พ.ศ. 2563-2565)
รมช.มนัญญา ประชุมขับเคลื่อนแผนพัฒนาการสหกรณ์ ฉบับที่ 4 (พ.ศ. 2563-2565) ยกระดับพัฒนาศักยภาพสหกรณ์ให้เข้มแข็ง
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานการประชุมคณะกรรมการพัฒนาการสหกรณ์แห่งชาติ (คพช.) ครั้งที่ 2/2564 โดยมี ดร.อาทิตย์ เพ็ชรรัตน์ ที่ปรึกษารัฐมนตรีช่วยฯ นายอำพันธุ์ เวฬุตันติ รองปลัดกระทรวงเกษตรและสหกรณ์ นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายโอภาส ทองยงค์ อธิบดีกรมตรวจบัญชีสหกรณ์ เข้าร่วมการประชุม ณ ห้องประชุม 134-135 กระทรวงเกษตรและสหกรณ์ และผ่านระบบ Zoom Meeting โดยที่ประชุมได้ชี้แจงคู่มือการขับเคลื่อนแผนพัฒนาการสหกรณ์ ฉบับที่ 4 (พ.ศ.2563-2565) ประกอบด้วย 4 กลยุทธ์ คือ 1. ยกระดับความสามารถทางการแข่งขันในระดับภูมิภาคอาเซียน 2. เสริมสร้างความเข้มแข็งการสหกรณ์ 3. ส่งเสริม สนับสนุน การบริหารจัดการตามหลักธรรมาภิบาล กฎหมายที่ชัดเจนมีความเป็นสากล และเป็นมิตรกับสิ่งแวดล้อม และ 4. การพัฒนาขีดความสามารถสมาชิกสหกรณ์รองรับการเปลี่ยนแปลง โดยมีแนวทางการขับเคลื่อน 5 ขั้นตอน ดังนี้ 1) เสริมสร้างความรู้และพัฒนาความเข้าใจให้หน่วยงานทุกภาคส่วนร่วมขับเคลื่อนไปสู่การปฏิบัติ 2) พัฒนาองค์ความรู้ งานวิจัย เพื่อเพิ่มขีดความสามารถของหน่วยงานหลักที่ทำหน้าที่ในการส่งเสริมและพัฒนาขบวนการสหกรณ์ 3) การสร้างความเชื่อมโยงกับแผนอื่นๆ 4) การกำหนดบทบาทหน่วยงานและภาคีเครือข่าย และ 5) ติดตามประเมินผล นอกจากนี้ ที่ประชุมได้รายงานความก้าวหน้าผลการขับเคลื่อนแผนพัฒนาการสหกรณ์ ฉบับที่ 4 (พ.ศ.2563-2565) ซึ่งขณะนี้มีหน่วยงานที่มีส่วนร่วมในการขับเคลื่อน จำนวน 42 แห่ง ประกอบด้วย หน่วยงานภายใต้คณะกรรมการ คพช. 20 แห่ง หน่วยงานในสังกัดกระทรวงเกษตรและสหกรณ์ 19 แห่ง และสถาบันการศึกษา 3 แห่ง
“แผนพัฒนาการสหกรณ์ ฉบับที่ 4 มีเป้าหมาย ยกระดับสหกรณ์ให้ดีขึ้น พัฒนาประสิทธิภาพการบริหารจัดการและสามารถดำเนินธุรกิจได้เพิ่มขึ้น มีความพร้อมในการจัดตั้งศูนย์กลางทางการเงินของสหกรณ์ ยกระดับศักยภาพการผลิต การบริหาร การแปรรูปสินค้าของสหกรณ์ให้ได้รับมาตรฐานมากขึ้น สหกรณ์ปฏิบัติตามเกณฑ์การกำกับดูแลและดำเนินกิจการภายใต้กรอบกฎหมาย และมีอัตราเงินออมต่อหนี้สินในสัดส่วนที่เพิ่มขึ้น” รมช.มนัญญา กล่าว
นอกจากนี้ ที่ประชุมได้พิจารณาเห็นชอบการกำหนดหลักสูตรฝึกอบรมกรรมการสหกรณ์ให้มีคุณสมบัติตามกฎกระทรวงการดำเนินงานและการกำกับดูแลสหกรณ์ออมทรัพย์และสหกรณ์เครดิตยูเนี่ยน พ.ศ.2564 ข้อ 8 สำหรับสหกรณ์ขนาดเล็ก รวมทั้งเห็นชอบร่างคำสั่งคณะกรรมการพัฒนาการสหกรณ์แห่งชาติ 3 เรื่อง ได้แก่ 1) แต่งตั้งคณะอนุกรรมการสรรหาผู้ทรงคุณวุฒิในคณะกรรมการพัฒนาการสหกรณ์แห่งชาติ 2) แต่งตั้งคณะอนุกรรมการพัฒนาบุคลากรสหกรณ์ และ 3) แต่งตั้งคณะอนุกรรมการการลงทุน ตลอดจนเห็นชอบให้คณะอนุกรรมการศึกษากรณีการให้สิทธิ์สมาชิกสหกรณ์ถอนหุ้นคืนบางส่วน ขยายเวลาปฏิบัติงาน ไปจนถึงวันที่ 30 กันยายน 2564 อีกทั้งได้ติดตามความก้าวหน้าแนวทางการช่วยเหลือสหกรณ์ที่ได้รับอุปกรณ์การตลาดแต่ไม่สามารถบริจาคเงินคืนได้ และรายงานผลการให้ความเห็นชอบให้หน่วยงานเป็นผู้ดำเนินการจัดฝึกอบรมหลักสูตร “การเงิน การบัญชีและการบริหารสำหรับกรรมการสหกรณ์” ให้ที่ประชุมรับทราบ.
วันจันทร์ที่ 5 กรกฎาคม 2564
นายกรัฐมนตรีขอร่วมกับทุกภาคส่วนเข้มมาตรการสาธารณสุข
นายกรัฐมนตรีขอร่วมกับทุกภาคส่วนเข้มมาตรการสาธารณสุข
วันนี้ (5 ก.ค. 2564) นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความกังวลและห่วงใย กรณีที่เมื่อวันที่ 1 ก.ค. 2564 นายกรัฐมนตรีและรัฐมนตรีที่เกี่ยวข้องได้เดินทางไปจังหวัดภูเก็ต เพื่อเปิด Phuket Sandbox และสร้างขวัญกำลังใจแก่ประชาชนและผู้ประกอบการ แต่ภายหลังทราบว่ามีผู้ติดเชื้อโควิด-19 เข้าร่วมงานดังกล่าวด้วย
นายกรัฐมนตรีจึงจะใช้เวลาช่วงนี้ ปฏิบัติหน้าที่ ด้วยการติดตามและการบริหารราชการภายในพื้นที่ของตนเอง เพื่อคลายความวิตกกังวลของภาคส่วนและบุคคลที่เกี่ยวข้อง แต่ทั้งนี้ ยืนยันว่า “นายกรัฐมนตรี ยังคงปฏิบัติภารกิจตามปกติ และติดตามสถานการณ์ต่างๆ อย่างใกล้ชิด รวมทั้งไม่มีผลตรวจที่เป็นบวก และที่ผ่านมาก็มีการตรวจโควิด-19 อย่างต่อเนื่อง และยังคงตรวจเป็นระยะๆต่อไป ทั้งนี้ เพื่อให้ความมั่นใจกับประชาชนว่า ประเทศยังเดินไปข้างหน้า และสถานการณ์โควิด-19 ยังต้องดูแล และแก้ปัญหาอย่างใกล้ชิด” นายอนุชา กล่าว
นอกจากนี้ นายกรัฐมนตรียังฝากถึงประชาชน ขอความร่วมมือทุกคนให้ช่วยกันป้องกันโรคโควิด-19 ปฏิบัติตนตามมาตรการสาธารณสุข D-M-H-T-T อย่างเคร่งครัดถึงแม้ว่าจะได้รับการฉีดวัคซีนโควิด-19 แล้วก็ตาม ด้วยการหลีกเลี่ยงการรวมกลุ่ม ใส่หน้ากากอนามัยหรือหน้ากากผ้า หมั่นล้างมือ ตรวจวัดอุณหภูมิ และสแกนแอพลิเคชั่น ตามที่พื้นที่กำหนด
--------------------------------
วันศุกร์ที่ 13 สิงหาคม 2564
นฤมล ส่งเสริมอาชีพคนพิการยุคโควิด-19 ตอบโจทย์การพัฒนาอย่างยั่งยืน
รมช.แรงงาน เปิดงานสัมมนาส่งเสริมอาชีพคนพิการในสถานการณ์โควิด-19 ภายใต้แนวคิด สร้าง-ยก-ให้ รวมไทยสร้างชาติ สอดรับกับเป้าหมายการพัฒนาที่ยั่งยืน
วันที่ 13 สิงหาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เป็นประธานเปิดงานสัมมนาส่งเสริมอาชีพคนพิการในสถานการณ์โควิด-19 (2021 International Seminar on Employment Rights of Persons with Disabilities in a Crisis of COVID-19 Pandemic) ซึ่งจัดโดย Eden Social Welfare Foundation ร่วมกับ Workability Asia และมูลนิธิพระมหาไถ่เพื่อการพัฒนาคนพิการ โดยกล่าวว่า จากสถานการณ์การแพร่ระบาดของไวรัสโควิด-19 ได้ส่งผลกระทบไปยังพี่น้องแรงงานทั่วโลก โดยเฉพาะกลุ่มแรงงานที่เป็นคนพิการ ซึ่งประเทศไทยมีคนพิการกว่า 2 ล้านคน มีคนพิการที่เป็นกลุ่มแรงงานประมาณ 87,000 คน แต่มีเพียง 1 ใน 4 ของจำนวนกลุ่มแรงงานที่ได้รับการจ้างงาน ในส่วนของรัฐบาลก็ได้ทำงานอย่างหนักเพื่อช่วยคนกลุ่มนี้ เช่น ส่งเสริมการจ้างงาน และหางานที่สร้างคุณค่าให้กับคนพิการ เป็นต้น ปัจจุบันยังมีคนพิการหลายคนที่ยังไม่ได้รับการพัฒนาทักษะที่จำเป็นต่อการทำงาน และคนบางกลุ่มก็ขาดอุปกรณ์รองรับในการปฏิบัติหน้าที่ หรือขาดแหล่งทุนที่จะเริ่มการทำธุรกิจของตนเอง ดังนั้นการสนับสนุนกลุ่มคนพิการให้ได้การฝึกฝนทักษะอย่างเพียงพอ รวมถึงส่งเสริมศักยภาพต่าง ๆ ที่เหมาะสม จะทำให้คนกลุ่มนี้มีชีวิตที่ดีขึ้น
รมช. แรงงาน กล่าวเพิ่มเติมว่า ด้านการพัฒนาที่ยั่งยืน (Sustainable Development Goals: SDGs) เป็นหนึ่งในนโยบายของรัฐบาลไทยที่ได้พยายามขับเคลื่อน สิ่งที่สำคัญประการหนึ่งคือการให้โอกาสกับประชาชนทุกคนรวมไปถึงคนพิการ ที่จะได้รับโอกาสในการประกอบอาชีพ มีรายได้ที่ยั่งยืน และมีคุณภาพชีวิตที่ดีขึ้น ซึ่งการดำเนินงานของคณะอนุกรรมการพัฒนาทักษะฝีมือคนพิการเพื่อรองรับการประกอบอาชีพในการจัดทำแผนปฏิบัติการด้านพัฒนาทักษะฝีมือคนพิการเพื่อรองรับการประกอบอาชีพ ได้เน้นในเรื่องการพัฒนาทักษะคนพิการทั้งในด้านการประกอบอาชีพและด้านดิจิทัล การส่งเสริมการประกอบอาชีพและการจ้างงานคนพิการ และการพัฒนาศักยภาพคนพิการผ่านการแข่งขันฝีมือแรงงาน และในส่วนของกระทรวงแรงงานได้มีส่วนร่วมในการช่วยเหลือคนพิการให้มากขึ้นใน 3 เรื่องคือ “เพิ่มการจ้าง สร้างการจัด และลดการจ่าย” เพื่ออนาคตที่ดีของกลุ่มแรงงาน โดยความร่วมมือกับสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ในการส่งเสริมให้ทุกภาคส่วน โดยเฉพาะภาคตลาด รวมถึงริเริ่มการจัดตั้งกองทุน Social Impact Fund เพื่อระดมทุนจากทั้งในประเทศและต่างประเทศเพื่อนำไปพัฒนาคุณภาพชีวิตคนพิการอีกด้วย
“ขอบคุณ Eden Social Welfare Foundation Workability Asia และมูลนิธิพระมหาไถ่เพื่อการพัฒนาคนพิการ ที่ได้ร่วมกันจัดงานสัมมนานานาชาตินี้ขึ้น เพื่อให้เกิดการบูรณาการ ทิศทาง กระบวนการกระตุ้นให้เกิดการส่งเสริมอาชีพคนพิการในสถานการณ์ปัจจุบัน ซึ่งการมีส่วนร่วมของทุกภาคส่วน จะช่วยให้คนพิการได้มีส่วนร่วมในสังคมอย่างเท่าเทียม เป็นส่วนหนึ่งในการจ้างงานและการประกอบอาชีพอิสระที่ยั่งยืน ทำให้มีรายได้ที่มั่นคงและมีคุณภาพชีวิตที่ดีขึ้นต่อไป” รมช.แรงงาน กล่าวทิ้งท้าย
วันจันทร์ที่ 6 กันยายน 2564
รัฐมนตรีว่าการกระทรวงยุติธรรม ร่วมกับมหาวิทยาลัยสงขลานครินทร์ หารือผลวิจัยใช้พืชกระท่อมบำบัดคนติดยา เผยทดลองกับหนูแล้วได้ผลดี เตรียมศึกษาเชิงลึก
รัฐมนตรีว่าการกระทรวงยุติธรรม ร่วมกับมหาวิทยาลัยสงขลานครินทร์ หารือผลวิจัยใช้พืชกระท่อมบำบัดคนติดยา เผยทดลองกับหนูแล้วได้ผลดี เตรียมศึกษาเชิงลึกต่อชี้เป็นประโยชน์ต่อประชาชน
เมื่อเวลา 10.00 น. ที่กระทรวงยุติธรรม นายสมศักดิ์ เทพสุทิน รัฐมนตรีว่าการกระทรวงยุติธรรม ประชุมผ่านระบบวีดีโอคอนเฟอเร้นซ์ ร่วมกับ นายวิตถวัลย์ สุนทรขจิต อธิบดีกรมคุมประพฤติ ผศ.ดร.จุมพล ชื่นจิตต์ศิริ รองอธิการบดีมหาวิทยาลัยสงขลานครินทร์ รศ.ดร.มิตรชัย จงเชี่ยวชาญ ผศ.ดร.นิเวศน์ อรุณเบิกฟ้า และรศ.ดร.เอกสิทธิ์ กุมารสิทธิ์ คณะผู้วิจัยพืชกระท่อมต่อสมอง ศูนย์วิจัยสัญญาณชีวภาพเพื่อสุขภาพ มหาวิทยาลัยสงขลานครินทร์
นายเอกสิทธิ์ กล่าวว่า จากการที่คณะวิจัยได้ฟังจากคนที่ติดยาบ้าว่าสามารถใช้ใบกระท่อมเพื่อเคี้ยวลดอาการอยากยา จึงได้มีการนำมาทดลองกับหนูที่เป็นสัตว์ทดลอง โดยการฉีดยาบ้าเข้าไปในตัวหนูอย่างต่อเนื่องเป็นเวลา 10 วัน เพื่อให้หนูติดยา และได้ทดสอบนำหนูไปใส่ไว้ในกล่อง และติดเครื่องวิเคราะห์คลื่นไฟฟ้าสมอง โดยทางฝั่งซ้ายจะให้น้ำกับหนู ส่วนทางขวาจะให้ยาบ้า ซึ่งหนูที่ติดยาบ้าจะวนเวียนอยู่แต่ทางขวา หลังจากนั้นจะมีการฉีดกระท่อมเข้าไปในหนูตัวเดิมเพื่อทดลอง ปรากฏว่า หนูตัวนั้นกลับมาเดินไปเดินมาตามปกติ ไม่วนเวียนทางฝั่งขวาเหมือนเดิม นอกจากนี้ยังมีการทดสอบเรื่องสภาพแวดล้อมด้วย เพราะจากรายงานของผู้บำบัดยาเสพติดที่ผ่านมา พบว่า หากกลับไปอยู่สภาพแวดล้อมเดิมๆ คนจะกลับไปเสพยาอีก ซึ่งจากการทดลองกับหนูในครั้งนี้พบว่า หนูกลับมาเดินตามปกติไม่ได้กลับไปวนเวียนจุดเดิม นอกจากนี้ยังมีการทดลองให้ยา BP (British Pharmacopoeia) ที่เป็นยาที่ใช้บำบัดผู้เสพยา แต่จากการทดลองไม่ได้ผลกับหนู
นายสมศักดิ์ กล่าวว่า ผลการวิจัยนี้ถือเป็นประโยชน์กับการบำบัดผู้ติดยาเสพติด เพราะคนเสพยา เมื่อบำบัดแล้ว หากกลับไปอยู่ในสังคมที่มีสภาพแวดล้อมเดิม อาจจะทำให้กลับไปเสพยาอีก สิ่งแวดล้อมเดิมจะเหนี่ยวนำได้สูง แต่เมื่อใช้พืชกระท่อมสิ่งแวดล้อมอาจจะไม่เหนี่ยวนำกลับไปได้ ดังนั้น นี่คือสิ่งที่น่าสนใจที่ต้องศึกษารายละเอียดต่อไปให้แน่ชัด ว่าผลสุดท้ายจะเป็นอย่างไร เพราะคงต้องดูเรื่องเซลล์ต่างๆ และคลื่นสมองว่า สามารถใช้พืชกระท่อมบำบัดผู้ติดยาได้จริง 100 %หรือไม่ ต้องมีการศึกษาในเชิงลึกต่อไป
"จากนี้กระทรวงยุติธรรมและ มหาวิทยาลัยสงขลานครินทร์ จะหาทางการใช้ประโยชน์จากพืชกระท่อมอย่างเต็มที่ เพราะขณะนี้พืชกระท่อมปลดล็อกออกจากบัญชียาเสพติด โดยจะเร่งศึกษาผลการทดลองต่างๆ ผมเชื่อว่าพืชกระท่อมสามารถทำประโยชน์ได้อีกมาก โดยภายในสัปดาห์นี้เราจะรายงานถึงความคืบหน้าและโครงการต่างๆให้ได้ทราบ" นายสมศักดิ์ กล่าว
วันเสาร์ที่ 19 มิถุนายน 2564
ศธ. ชี้แจงข้อวิจารณ์การลิดรอนสิทธิเสรีภาพด้านทรงผมของนักเรียน
ปลัด ศธ. เผยระเบียบ ศธ.ว่าด้วยการไว้ทรงผมของนักเรียน พ.ศ. 2563 ไม่ได้เป็นการจำกัดสิทธิของบุคคลเกินสมควรแก่เหตุ และสถานศึกษาสามารถวางระเบียบฯ เกี่ยวกับการไว้ทรงผม นร.ที่มีความเฉพาะเจาะจงได้เท่าที่ไม่ขัดหรือแย้งกับระเบียบ ศธ.
วันที่ 19 มิถุนายน 2564 นายสุภัทร จำปาทอง ปลัดกระทรวงศึกษาธิการ กล่าวถึงกรณีมีการจัดกิจกรรมเชิงสัญลักษณ์ด้วยการเผาระเบียบกระทรวงศึกษาธิการว่าด้วยการไว้ทรงผม และร่าง พ.ร.บ. การศึกษาแห่งชาติ เพื่อย้ำปัญหาด้านการศึกษา โดยเห็นว่าระเบียบนี้ เป็นปัญหาลิดรอนสิทธิเสรีภาพของนักเรียนขัดแย้งกับกฎกระทรวงว่าด้วยทรงผมนักเรียนนั้น
นายสุภัทรฯ กล่าวว่า ระเบียบกระทรวงศึกษาธิการ ว่าด้วยการไว้ทรงผมของนักเรียน พ.ศ. 2563 ได้วางแนวทางการไว้ทรงผมของนักเรียน เพื่อให้สร้างระเบียบวินัยแก่นักเรียน สร้างอัตลักษณ์ความเป็นนักเรียน ซึ่งเมื่อได้พิจารณาแล้วจะเห็นได้ว่า ไม่ได้เป็นการจำกัดสิทธิของบุคคลเกินสมควรแก่เหตุ อันเป็นไปโดยชอบด้วยมาตรา 26 รัฐธรรมนูญแห่งราชอาณาจักรไทย พุทธศักราช 2560
ทั้งนี้ การไว้ทรงผมของนักเรียนตามระเบียบกระทรวงศึกษาธิการ ว่าด้วยการไว้ทรงผมของนักเรียน พ.ศ. 2563 ข้อ 4 นักเรียนชายจะไว้ผมสั้นหรือยาวก็ได้ กรณีไว้ผมยาวด้านหลังต้องยาวไม่เลยตีนผม ด้านหน้าและกลางตามความเหมาะสม นักเรียนหญิงจะไว้ผมสั้นหรือยาวก็ได้ กรณีไว้ยาวให้เป็นไปตามความเหมาะสมและรวบให้เรียบร้อย และข้อ 7 กำหนดให้สถานศึกษาโดยความเห็นชอบของคณะกรรมการสถานศึกษาหรือคณะกรรมการบริหารโรงเรียนวางระเบียบเกี่ยวกับการไว้ทรงผมของนักเรียนที่มีความเฉพาะเจาะจงได้เท่าที่ไม่ขัดหรือแย้งกับระเบียบนี้ การดำเนินการให้ยึดหลักความเหมาะสมในการพัฒนาบุคลิกภาพที่ดีของนักเรียน และการมีส่วนร่วมของนักเรียน สถานศึกษา ผู้ปกครองและชุมชนท้องถิ่น ดังนั้น จะต้องพิจารณาว่าโรงเรียนได้ดำเนินการวางระเบียบการไว้ทรงผมของนักเรียนถูกต้องตามระเบียบของกระทรวงหรือไม่ หากสถานศึกษาได้วางระเบียบไม่ถูกต้องตามระเบียบกระทรวงศึกษาธิการว่าด้วยการไว้ทรงผมของนักเรียน พ.ศ. 2563 สำนักงานคณะกรรมการการศึกษาขั้นพื้นฐานก็จะดำเนินการควบคุมดูแลให้การดำเนินการเป็นไปตามระเบียบของกระทรวงศึกษาธิการต่อไป
วันจันทร์ที่ 20 ธันวาคม 2564
เฮ้ง จัด FULL OPTION ช่วยลูกจ้างเดอะวันประกันภัยหลังถูกเลิกจ้าง
รมว.แรงงาน สั่งการหน่วยงานในสังกัดกระทรวงแรงงานร่วมบูรณาการให้บริการช่วยเหลือลูกจ้างบริษัท เดอะวันประกันภัย จำกัด (มหาชน) หลังถูกบอกเลิกจ้างกะทันหัน แห่ยื่นคำร้องกว่า 300 คน
นายสุชาติ ชมกลิ่นรัฐมนตรีว่าการกระทรวงแรงงานเปิดเผยว่า จากกรณีที่ กระทรวงการคลังมีคำสั่งเพิกถอนใบอนุญาตประกอบธุรกิจประกันวินาศภัยของบริษัท เดอะวันประกันภัย จำกัด (มหาชน) ส่งผลให้บริษัทบอกเลิกสัญญาจ้างลูกจ้างทั้งหมด 396 คน จาก 19 สาขาทั่วประเทศ เรื่องดังกล่าวพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมและพลเอก ประวิตร วงษ์สุวรรณรองนายกรัฐมนตรีที่กำกับดูแลภารกิจกระทรวงแรงงาน ได้แสดงความห่วงใยลูกจ้างบริษัทดังกล่าว และติดตามสอบถามความคืบหน้าในการให้ความช่วยเหลืออย่างใกล้ชิด จึงได้สั่งการให้ทุกหน่วยงานในสังกัดกระทรวงแรงงานร่วมบูรณาการให้บริการช่วยเหลือลูกจ้าง โดยในวันที่ 20 ธันวาคมนี้ กรมสวัสดิการและคุ้มครองแรงงานได้นัดลูกจ้างมาที่สำนักงานสวัสดิการและคุ้มครองแรงงานกรุงเทพมหานครพื้นที่ 5 ภายในบริเวณกระทรวงแรงงาน ให้บริการรับคำร้องตามแบบ คร.7 เรื่องค่าชดเชย ค่าจ้างแทนการบอกกล่าวล่วงหน้า ค่าจ้างค้างจ่าย และค่าจ้างวันหยุดพักผ่อนประจำปี สำนักงานประกันสังคมกรุงเทพมหานครพื้นที่ 3 ชี้แจงลูกจ้างกรณีสิทธิประโยชน์กรณีเลิกจ้างประชาสัมพันธ์ให้สมัครเป็นผู้ประกันตนตามมาตรา 39 สำนักงานจัดหางานกรุงเทพมหานครพื้นที่ 10 ขึ้นทะเบียนรับสมัครงาน ขึ้นทะเบียนกรณีว่างงาน ประกาศตำแหน่งงานว่าง และกรมพัฒนาฝีมือแรงงาน สถาบันพื้นที่ 13 ให้คำปรึกษาสำหรับบุคคลที่สนใจเข้ารับการอบรมฝึกอาชีพด้วย โดยในช่วงเช้ามีลูกจ้างเข้ารับบริการราว 300 คน สำหรับลูกจ้างของบริษัทฯ ที่อยู่ประจำสาขาในจังหวัดต่างๆ ได้แจ้งให้ไปยื่นคำร้องที่สำนักงานสวัสดิการและคุ้มครองแรงงานจังหวัด และในช่วงบ่ายได้เชิญนายจ้างมาพบเพื่อตรวจสอบแนวทางการดำเนินการของนายจ้างว่าเป็นไปตามกฎหมายคุ้มครองแรงงานหรือไม่ หากนายจ้างไม่สามารถจ่ายเงินค่าชดเชยกรณีเลิกจ้างให้กับลูกจ้างได้ ลูกจ้างมีสิทธิยื่นเรื่องขอรับเงินสงเคราะห์เพื่อบรรเทาความเดือดร้อนจากเงินกองทุนสงเคราะห์ลูกจ้างได้
นายนิยม สองแก้ว อธิบดีกรมสวัสดิการและคุ้มครองแรงงานกล่าวเพิ่มเติมว่า หลังจากที่ได้พูดคุยกับตัวแทนลูกจ้าง ได้ข้อสรุปว่าลูกจ้างจะเขียนคำร้องตามแบบ คร.7 เรื่องค่าชดเชย ค่าจ้างแทนการบอกกล่าวล่วงหน้า ค่าจ้างค้างจ่าย และค่าจ้างวันหยุดพักผ่อนประจำปี เพื่อคำนวณจำนวนเงินที่นายจ้างต้องจ่ายให้กับลูกจ้างและจะได้พูดคุยกับนายจ้างว่าสามารถดำเนินการจ่ายค่าชดเชยให้กับลูกจ้างได้หรือไม่ หากนายจ้างไม่ปฏิบัติ พนักงานตรวจแรงงานจะออกคำสั่งให้นายจ้างปฏิบัติ ซึ่งถึงขั้นตอนนี้ลูกจ้างสามารถยื่นขอใช้สิทธิรับเงินสงเคราะห์จากกองทุนสงเคราะห์ลูกจ้างเพื่อบรรเทาความเดือดร้อนได้ และใช้สิทธิรับเงินทดแทนในกรณีว่างงานในอัตราร้อยละ 50 ของค่าจ้างเฉลี่ยปีละไม่เกิน 180 วัน ควบคู่กันไป โดยกรมจะดำเนินการฟ้องคดีแพ่งและคดีอาญากับนายจ้างต่อไป
วันศุกร์ที่ 8 ตุลาคม 2564
"ปลัดกลาโหมตรวจเยี่ยมการดำเนินงานของหน่วยขึ้นตรง สำนักงานปลัดกระทรวงกลาโหม (สป.) หลังเข้ารับตำแหน่ง"
ในวันพฤหัสบดีที่ 7 ตุลาคม 2564 พลเอก วรเกียรติ รัตนานนท์ ปลัดกระทรวงกลาโหม ได้เดินทางไปตรวจเยี่ยมการดำเนินงานของหน่วยขึ้นตรงสำนักงานปลัดกระทรวงกลาโหมหลังเข้ารับตำแหน่ง
โดยเริ่มจากกรมการพลังงานทหาร ศูนย์การอุตสาหกรรมป้องกันประเทศและพลังงานทหาร (พท.ศอพท.) เขตราชเทวี กรุงเทพฯ เพื่อเป็นประธานในพิธีสงฆ์ เนื่องในวันคล้ายวันสถาปนาพท.ศอพท. ต่อด้วยการรับฟังบรรยายสรุปการดำเนินงานของหน่วย และพบปะกำลังพลที่บริเวณลานรวมพล
หน้าอาคารตึกโดม
หลังจากนั้นปลัดกระทรวงกลาโหม ได้เดินทางต่อไปที่สำนักงานสนับสนุน สำนักงานปลัดกระทรวงกลาโหม (สสน.สป.) พื้นที่ประชาชื่น และ กรมการอุตสาหกรรมทหาร ศูนย์การอุตสาหกรรมป้องกันประเทศและพลังงานทหาร (อท.ศอพท.) เพื่อรับทราบการดำเนินงานที่สำคัญของหน่วยและมอบนโยบายในการปฏิบัติงานให้กับกำลังพล ก่อนจะเดินทางกลับศาลาว่าการกลาโหม
วันเสาร์ที่ 26 มิถุนายน 2564
รมช.ประภัตร เปิดโครงการรณรงค์การป้องกันและควบคุมโรคลัมปี – สกิน จังหวัดเชียงราย
รมช.ประภัตร เปิดโครงการรณรงค์การป้องกันและควบคุมโรคลัมปี – สกิน จังหวัดเชียงราย ชื่นชมการบริหารจัดการของหน่วยงานภาครัฐ ตลอดจนเกษตรกรจังหวัดเชียงราย รับมือสถานการณ์ได้อย่างดีเยี่ยม
26 มิ.ย.64 - นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ ลงพื้นที่บริเวณคอกกลางเครือข่ายโคเนื้อล้านนา ตำบลสันมะเค็ด อำเภอพาน จังหวัดเชียงรายโดยเป็นประธานพิธีเปิดโครงการรณรงค์การป้องกันและควบคุมโรคลัมปี - สกิน (Lumpk Skin Disesae)ในโค - กระบือ พร้อมมอบเวชภัณฑ์อาหารสัตว์ ยารักษาสัตว์ป่วยตามอาการ ยากำจัดแมลง และหญ้าแห้งอาหารสัตว์ ให้กับเกษตรกรที่ได้รับผลกระทบในพื้นที่ และเยี่ยมชมการบริหารจัดการคอกกลางเครือข่ายโคเนื้อล้านนา โดยมีนายภาษเดช หงส์ลดารมภ์ รองผู้ว่าราชการจังหวัดเชียงราย นายสุรเดช สมิเปรม รองอธิบดีกรมปศุสัตว์ หัวหน้าส่วนราชการในพื้นที่ ตลอดจนผู้นำภาคประชาชนเข้าร่วม
"ขอขอบคุณทุกภาคส่วนที่ร่วมแรง ร่วมใจ รับมือสถานการณ์ได้อย่างดีเยี่ยม และขอให้รักษามาตรฐานนี้ต่อไป การ์ดอย่าตกขณะนี้กระทรวงเกษตรและสหกรณ์ กำลังพิจารณาดำเนินการของบกลาง และจะนำเข้าครม. โดยเร็วที่สุด เพื่อให้กรมปศุสัตว์มีงบประมาณในการสั่งซื้อวัคซีนเพิ่มอีก 5 ล้านโดส เพื่อใช้ในการควบคุมโรคลัมปี – สกิน นอกจากนี้ กระทรวงเกษตรและสหกรณ์เตรียมเสนอต่ออธิบดีกรมบัญชีกลางและปลัดกระทรวงการคลังเพื่อปรับปรุงระเบียบการจ่ายเงินเยียวยากรณีโค -กระบือ เสียชีวิต โดยอัตราเงินเยียวยาใหม่ จะเยียวยาโคต่ำสุด 13,000 บาทต่อตัว สูงสุด 35,000 บาทต่อตัว กระบือเยียวยาต่ำสุด 16,000 บาทต่อตัว สูงสุด 41,000 บาทต่อตัวและยังจะให้เพิ่มการเยียวยาจากเดิมให้เกษตรกรเจ้าของโค-กระบือ ตามจริง แต่ไม่เกินรายละ 2 ตัว จะปรับเป็น 5 ตัวต่อราย" รมช.ประภัตร กล่าว
โอกาสนี้รมช.ประภัตรยังได้แนะนำโครงการประกันโค - กระบือ ของกรมปศุสัตว์ ให้กับเกษตรกรในพื้นที่ โดยจ่ายเบี้ยเพียงเดือนละ 100 บาท จ่ายทั้งสิ้น 4 เดือน คุ้มครองการตายทุกกรณี จ่ายเงิน 30000 บาทต่อตัว และโครงการเงินกู้อัตราดอกเบี้ยต่ำ ล้านละร้อย โดยเกษตรกรต้องรวมกลุ่มให้ได้ 7 คน จัดตั้งเป็นวิสาหกิจชุมชน ทำเกษตรกรรม  มีตลาดรองรับผลผลิต ก็สามารถยื่นกู้กับธนาคารเพื่อการเกษตรและสหกรณ์การเกษตร (ธกส.) โดยไม่ต้องมีหลักทรัพย์ ระยะเวลากู้ 3 ปี หากเกษตรกรสนใจโครงการดังกล่าว สามารถติดต่อขอคำแนะนำเพิ่มเติมได้ที่สำนักงานปศุสัตว์หรือธกส. ในพื้นที่
จังหวัดเชียงรายมีจำนวนโค ประมาณ 50,000 ตัว มีเกษตรกรได้รับผลกระทบแล้ว 83 ราย โคเนื้อป่วยสะสม 621 ตัว เสียชีวิตแล้ว 15 ตัว รักษาหายแล้ว 56 ตัว ในพื้นที่ 10 อำเภอ 22 ตำบล 56 หมู่บ้าน (ข้อมูล ณ วันที่ 26 มิถุนายน 2564)
วันศุกร์ที่ 6 พฤษภาคม 2565
‘สุชาติ’ คว้ารางวัล ‘รัฐมนตรีดีเด่น’จากผลงานแก้ปัญหาแรงงานผ่านวิกฤตอย่างมีประสิทธิภาพ
รัฐมนตรีว่าการกระทรวงแรงงาน คว้ารางวัล ‘รัฐมนตรีดีเด่น’ เวที SIAMRATH ONLINE AWARD 2022 จากผลงานด้านการแก้ไขปัญหาแรงงานอย่างมีประสิทธิภาพในสถานการณ์การแพร่ระบาดของโควิด-19 พร้อมมอบรางวัล “การสร้างสรรค์สื่อเพื่อประชาชนยอดเยี่ยม”ให้กระทรวงแรงงาน
เมื่อวันที่ 6 พฤษภาคม 2565 นายสุชาติ ชมกลิ่น รัฐมนตรีว่าการกระทรวงแรงงาน รับรางวัล “รัฐมนตรีดีเด่น” งาน SIAMRATH ONLINE AWARD 2022 จากผลงานเป็นที่ประจักษ์ด้านการดำเนินงานแก้ไขปัญหาแรงงาน พร้อมมีนโยบายดูแลสวัสดิภาพและสวัสดิการของแรงงานไทยและแรงงานต่างด้าวอย่างมีประสิทธิภาพในสถานการณ์การแพร่ระบาดของโควิด-19 และยังสามารถดำเนินนโยบายนำแรงงานกลับสู่ตลาดแรงงานในประเทศซาอุดีอาระเบียได้เป็นผลสำเร็จ
บริษัท สยามรัฐ จำกัด ยังมอบรางวัล “การสร้างสรรค์สื่อเพื่อประชาชนยอดเยี่ยม” ให้ นายบุญชอบ สุทธมนัสวงษ์ ปลัดกระทรวงแรงงาน เป็นผู้รับมอบ สำหรับกระทรวงแรงงาน ซึ่งเป็นองค์กรที่มีการเผยแพร่ข่าวสารที่เป็นประโยชน์ต่อประชาชนอย่างต่อเนื่องและครอบคลุม ทั้งด้านการพัฒนาฝีมือแรงงาน สวัสดิการและคุ้มครองแรงงาน การจัดหางาน และการดูแลประชาชนในระบบประกันสังคม ทำให้ประชาชนได้รับข่าวสารที่ถูกต้องและสามารถนำไปใช้ได้จริง นอกจากนี้ ยังมอบรางวัล “หน่วยงานส่งเสริมและสร้างสรรค์สังคมแรงงานดีเด่น” แก่สำนักงานประกันสังคมอีกด้วย
ทั้งนี้ สยามรัฐ ได้จัดงาน SIAMRATH ONLINE AWARD 2022 ในวันที่ 6 พฤษภาคม 2565 ด้วยการไลฟ์ผ่าน 3 ช่องทาง คือ เฟสบุ๊ค Siamrathonline, Line@Siamrath และ Tiktok : Siamrathonline เพื่อมอบรางวัล และเพื่อประกาศเกียรติคุณให้กับหน่วยงานภาครัฐ ภาคเอกชน บุคคล ผู้บริหารระดับสูงฝ่ายการเมือง ฝ่ายข้าราชการประจำ และนักการเมือง รวมถึงบุคคลในวงการบันเทิง ซึ่งเป็นผู้ที่ได้รับความนิยม ชื่นชอบ เชี่ยวชาญ หรือทำคุณประโยชน์ให้กับสังคม โดยคณะกรรมการจากบริษัท สยามรัฐ จำกัด พร้อมด้วยประชาชนในสื่อสังคมออนไลน์เป็นผู้คัดสรรรางวัลดังกล่าว
วันศุกร์ที่ 24 มิถุนายน 2565
รฟฟท. ตระหนักและห่วงใยสุขอนามัยของผู้โดยสารรถไฟฟ้า
จากการเปิดประเทศอย่างเต็มรูปแบบพร้อมยกระดับการเดินทางเชื่อมต่อท่าอากาศยานดอนเมืองได้อย่างสะดวกสบายและปลอดภัย
บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม ผู้ให้บริการรถไฟฟ้าชานเมืองสายสีแดง มีความตระหนักและห่วงใยสุขอนามัยของผู้โดยสารรถไฟฟ้า จากการเปิดประเทศอย่างเต็มรูปแบบ พร้อมทั้งยกระดับการเดินทางเชื่อมต่อ ท่าอากาศยานดอนเมืองได้อย่างสะดวกสบายและปลอดภัย
นายสุเทพ พันธุ์เพ็ง กรรมการผู้อำนวยการใหญ่ รฟฟท. เปิดเผยว่า จากที่มีการประกาศเปิดประเทศอย่างเต็มรูปแบบ และผ่อนคลายเงื่อนไขการเดินทางเข้าประเทศของชาวต่างชาติ บริษัทฯ ยังคงมีความตระหนักและห่วงใยสุขอนามัยของผู้โดยสารรถไฟฟ้าเป็นสำคัญ จึงขอมอบความห่วงใยให้แก่ผู้โดยสารที่ซื้อบัตรโดยสารรถไฟฟ้าชานเมืองสายสีแดงทุกประเภท ตั้งแต่วันที่ 1 กรกฎาคม 2565 เป็นต้นไป รับฟรีหน้ากากอนามัย KF94(1 แพ็ค 10 ชิ้น) ได้ที่ห้องจำหน่ายตั๋วโดยสารทุกสถานี ตั้งแต่เวลา 05.30 น. เป็นต้นไป จนกว่าของจะหมด
นอกจากนี้ บริษัทฯยังได้มีการประชาสัมพันธ์เผยแพร่และแนะนำวิธีการเดินทางง่าย ๆ จากสถานีกลางบางซื่อไปท่าอากาศยานดอนเมือง ทั้งขาไปและขากลับ ในโซเชียลมีเดียทุกแพลตฟอร์ม Facebook, Twitter, Instagram, Tiktok และ Youtube ในชื่อ “RED Line SRTET" เพื่อเพิ่มประสิทธิภาพ และเป็นการยกระดับการเชื่อมต่อพร้อมทั้งอำนวยความสะดวกให้แก่ผู้ใช้บริการได้อย่างสะดวกและปลอดภัยมากยิ่งขึ้น
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันพฤหัสบดีที่ 21 กรกฎาคม 2565
วธ.ประกาศผลเด็กไทยเก่ง 3 รางวัลชนะเลิศประกวดคำขวัญวันภาษาไทยแห่งชาติ ปี 65 “ก้าวทันโลก ก้าวทันภาษา ไม่ก้าวข้ามคุณค่า รักษ์ภาษาไทย”
วธ.ประกาศผลเด็กไทยเก่ง 3 รางวัลชนะเลิศประกวดคำขวัญวันภาษาไทยแห่งชาติ ปี 65 “ก้าวทันโลก ก้าวทันภาษา ไม่ก้าวข้ามคุณค่า รักษ์ภาษาไทย”
วธ.ประกาศผลเด็กไทยเก่ง 3 รางวัลชนะเลิศประกวดคำขวัญวันภาษาไทยแห่งชาติ ปี 65 “ก้าวทันโลก ก้าวทันภาษา ไม่ก้าวข้ามคุณค่า รักษ์ภาษาไทย” , “รวมพลังคนรุ่นใหม่ ภาษาไทยใช้ถูกทาง พูด อ่าน เขียน เป็นแบบอย่าง ร่วมสรรค์สร้างวิถีไทย” , “รู้หลัก รู้รักษ์ รู้ใช้ ภาษาไทยภาษาชาติ” เตรียมมอบโล่ ประกาศนียบัตร ทุนการศึกษาเยาวชน “รักษ์ภาษาไทย” 26 ก.ค. นี้
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เนื่องจากวันที่ 29 กรกฎาคมของทุกปีเป็นวันภาษาไทยแห่งชาติ และในปีนี้ถือเป็นวาระพิเศษ เพื่อระลึกถึงเหตุการณ์ในวันที่ 29 กรกฎาคม พ.ศ. 2505 ซึ่งพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จพระราชดำเนินไปทรงอภิปรายเรื่อง "ปัญหาการใช้คำไทย" ร่วมกับผู้ทรงคุณวุฒิที่คณะอักษรศาสตร์ จุฬาลงกรณ์มหาวิทยาลัย มาถึงปัจจุบันครบ 60 ปี ดังนั้น กระทรวงวัฒนธรรม (วธ.) โดยสำนักงานปลัดกระทรวงวัฒนธรรม จึงจัดกิจกรรมประกวดคำขวัญ เนื่องในวันภาษาไทยแห่งชาติ พุทธศักราช 2565 หัวข้อ “รักษ์ภาษาไทย” เพื่อกระตุ้นและปลุกจิตสำนึกของเด็กและเยาวชน ให้ตระหนักถึงคุณค่า ความสำคัญของภาษาไทยซึ่งเป็นเอกลักษณ์และสมบัติวัฒนธรรมอันล้ำค่าของชาติ ตลอดจนมีส่วนร่วมในการแสดงทักษะความรู้ ความสามารถด้านภาษาไทย เพื่อการสื่อสารความหมายอย่างชัดเจนและงดงาม
นายอิทธิพล กล่าวอีกว่า กิจกรรมดังกล่าว มีเด็กและเยาวชนสนใจส่งผลงานเข้าร่วมการประกวด รวมทั้งสิ้น 10,004 ผลงาน ผลการตัดสิน มีดังต่อไปนี้ 1.ประเภทประถมศึกษาปีที่ 4 - 6 รางวัลชนะเลิศ ได้แก่ คำขวัญ “ก้าวทันโลก ก้าวทันภาษา ไม่ก้าวข้ามคุณค่า รักษ์ภาษาไทย” ของเด็กหญิงสุภาพร พัดสิงห์ อายุ 11 ปี โรงเรียนบ้านมะเดื่อหวาน จังหวัดสุราษฎ์ธานี 2.ประเภทมัธยมศึกษาปีที่ 1 - 6 หรือเทียบเท่า รางวัลชนะเลิศ ได้แก่ คำขวัญ “รวมพลังคนรุ่นใหม่ ภาษาไทยใช้ถูกทาง พูด อ่าน เขียน เป็นแบบอย่าง ร่วมสรรค์สร้างวิถีไทย” ของเด็กชายสิริวัฒนา ทับทิมแดง อายุ 14 ปี โรงเรียนหนองม่วงวิทยา จังหวัดลพบุรี และ3.ประเภทอุดมศึกษา หรือเทียบเท่า รางวัลชนะเลิศ ได้แก่ คำขวัญ “รู้หลัก รู้รักษ์ รู้ใช้ ภาษาไทยภาษาชาติ” ของนายบัณฑิต รวยสันเทียะ อายุ 22 ปี มหาวิทยาลัยราชภัฏนครราชสีมา จังหวัดนครราชสีมา ทั้งนี้ สามารถชื่นชมคำขวัญที่ได้รับรางวัลอื่นๆ ได้ที่เว็บไซต์และเพจเฟซบุ๊กของกระทรวงวัฒนธรรม เฟซบุ๊กวันภาษาไทยแห่งชาติ
รมว.วธ. กล่าวด้วยว่า ขอแสดงความยินดีกับเด็กและเยาวชนที่ได้รับรางวัล ถือเป็นส่วนสำคัญของประเทศที่ช่วยขับเคลื่อนเอกลักษณ์และสมบัติวัฒนธรรมอันล้ำค่าของชาติ ตลอดจนมีส่วนร่วมในการแสดงทักษะความรู้ ความสามารถด้านภาษาไทย ให้เป็นที่ประจักษ์ในระดับประเทศ ทั้งนี้ วธ. จะมีการมอบโล่รางวัล เกียรติบัตร และทุนการศึกษา ให้กับผู้ที่ได้รับรางวัลทั้งหมด พร้อมกับรางวัลด้านภาษาไทยอื่นๆ ในวันอังคารที่ 26 กรกฎาคม 2565 ณ หอประชุมใหญ่ ศูนย์วัฒนธรรมแห่งประเทศไทย
วันอังคารที่ 21 มิถุนายน 2565
รมว.พม. เปิดกิจกรรมสร้างความตระหนักรู้ เรื่องความเท่าเทียมระหว่างเพศผ่านภาพยนตร์สารคดี เรื่อง Coming to You
รมว.พม. เปิดกิจกรรมสร้างความตระหนักรู้ เรื่องความเท่าเทียมระหว่างเพศผ่านภาพยนตร์สารคดี เรื่อง Coming to You
วันที่ 20 มิ.ย. 65 เวลา 18.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิดกิจกรรมสร้างความตระหนักรู้ เรื่องความเท่าเทียมระหว่างเพศผ่านภาพยนตร์สารคดี เรื่อง Coming to You โดยมีคณะผู้บริหารกระทรวง พม. พร้อมด้วยผู้แทนหน่วยงานภาครัฐ ภาคเอกชน และภาคประชาสังคม เข้าร่วมกิจกรรม ณ โรงภาพยนตร์ SF World Cinema ชั้น 7 ศูนย์การค้าเซ็นทรัลเวิลด์ กรุงเทพฯ
นายจุติกล่าวว่า กระทรวงการพัฒนาสังคมและความมั่นคงของมนุษย์ (พม.) โดยกรมกิจการสตรีและสถาบันครอบครัว (สค.) ได้ขับเคลื่อนภารกิจสำคัญด้านการส่งเสริมความเท่าเทียมระหว่างเพศให้เกิดขึ้นในสังคม โดยประสานความร่วมมือกับภาคีเครือข่ายทุกภาคส่วนเพื่อสร้างมาตรการกลไก รวมทั้งเร่งสร้างความรู้ ความเข้าใจของสังคมให้เปิดโอกาสให้ทุกเพศสามารถเข้าถึงทรัพยากรที่เท่าเทียมกันควบคู่กับการคำนึงถึงความต้องการจำเพาะระหว่างเพศที่แตกต่างกัน วันนี้ จึงมีการจัดกิจกรรมสร้างความตระหนักรู้ เรื่องความเท่าเทียมระหว่างเพศผ่านภาพยนตร์สารคดี เรื่อง Coming to You ซึ่งเป็นความร่วมมือระหว่างกระทรวง พม. โครงการพัฒนาแห่งสหประชาชาติ (UNDP) ประจำประเทศไทย ศูนย์การค้าเซ็นทรัลเวิลด์ และโรงภาพยนตร์ SF World Cinema รวมทั้งภาคีเครือข่ายทุกภาคส่วน
นายจุติกล่าวเพิ่มเติมว่า การชมภาพยนต์สารคดีเรื่อง Coming to You ในวันนี้ ถือเป็นโอกาสสำคัญในการเรียนรู้วิถีชีวิตของผู้ที่ถูกเลือกปฏิบัติด้วยเหตุแห่งเพศ การเรียนรู้บริบทของสังคมที่ส่งผลกระทบต่อการใช้ชีวิตของสมาชิกในสังคมนั้นๆ ซึ่งตนเชื่อว่าทุกคนจะได้รับประโยชน์และแง่คิดเพื่อนำไปประยุกต์ใช้ในการดำเนินชีวิตที่ยอมรับความแตกต่าง เคารพในคุณค่าและศักดิ์ศรีความเป็นมนุษย์ และไม่กระทำการเลือกปฏิบัติด้วยเหตุแห่งเพศ และขอให้เป็นจุดเริ่มต้นสำคัญในการสร้างสังคมแห่งความเท่าเทียมระหว่างเพศร่วมกันต่อไป
วันอังคารที่ 28 กันยายน 2564
ครม. เห็นชอบการบริหารจัดการการทำงานแรงงานต่างด้าว 3 สัญชาติ ขยายเวลาขึ้นทะเบียนให้ถูกต้อง อยู่ถึง ก.พ. 66
ครม. เห็นชอบการบริหารจัดการการทำงานแรงงานต่างด้าว 3 สัญชาติ ขยายเวลาขึ้นทะเบียนให้ถูกต้อง อยู่ถึง ก.พ. 66
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 28 กันยายน 2564 ว่า ครม.เห็นชอบการบริหารจัดการการทำงานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุมและป้องกันการแพร่ระบาดของโรคโควิด-19 ซึ่งประกอบด้วย 2 กลุ่ม คือ 1)แรงงานต่างด้าว 3 สัญชาติผิดกฎหมาย ไม่ได้ขออนุญาตทำงานให้ถูกต้องตามกฎหมาย 2)แรงงานต่างด้าว 3 สัญชาติที่ดำเนินการขออนุญาตทำงานตามมติ 29 ธ.ค.63 แต่กระบวนการยังไม่แล้วเสร็จ ให้ดำเนินการตามแนวทางดังนี้
1. กลุ่มแรงงานผิดกฎหมายที่ทำงานโดยไม่ได้รับอนุญาต สามารถอยู่ในราชอาณาจักรและให้ทำงานได้อย่างถูกต้องตามกฎหมาย โดยต้องดำเนินการดังนี้
(1) นายจ้างยื่นคำขออนุญาตทำงานแทนคนต่างด้าวภายใน 30 วัน นับแต่วันที่ประกาศมีผลใช้บังคับ ซึ่งจะสามารถทำงานและอยู่ในราชอาณาจักรได้ถึง 28 กุมภาพันธ์ 2566
(2) ให้คนต่างด้าวที่ได้รับอนุญาตทำงานแล้ว ต้องดำเนินการขึ้นทะเบียนเป็นผู้ประกันตนหรือประกันสุขภาพ ตรวจโรคต้องห้าม และจัดเก็บอัตลักษณ์บุคคล ภายในวันที่ 31 มีนาคม 2565 หากไม่ดำเนินการดังกล่าว การอนุญาตทำงานและอยู่ในราชอาณาจักรจะสิ้นสุดลง
(3) เมื่อแรงงานต่างด้าวขึ้นทะเบียนเป็นผู้ประกันตนหรือประกันสุขภาพ ตรวจโรคต้องห้าม และจัดเก็บอัตลักษณ์บุคคลแล้ว ให้ดำเนินการตรวจอนุญาตให้อยู่ในราชอาณาจักรเป็นการชั่วคราว ภายในวันที่ 1 สิงหาคม 2565 ซึ่งจะอยู่ในราชอาณาจักรเป็นการชั่วคราว ได้ถึง 13 กุมภาพันธ์ 2566 หากไม่ดำเนินการจะอยู่ในราชอาณาจักรได้ถึง 1 สิงหาคม 2565
2. กลุ่มแรงงานต่างด้าวที่ได้ดำเนินการตามมติ ครม. เมื่อวันที่ 29 ธ.ค.63 แล้ว แต่ยังไม่แล้วเสร็จ โดยรัฐขยายระยะเวลาการยื่นคำขออนุญาตทำงาน จากภายในวันที่ 16 มิถุนายน 2564 เป็นภายในวันที่ 13 กันยายน 2564 เพื่อให้สามารถอยู่ในราชอาณาจักรและทำงานได้ถึงวันที่ 31 มีนาคม 2565 หากแรงงานต่างด้าวกลุ่มดังกล่าวต้องการจะทำงานในราชอาณาจักรได้ถึงวันที่ 28 กุมภาพันธ์ 2566 ต้องดำเนินการตรวจโรคต้องห้ามภายในวันที่ 18 ตุลาคม 2564 และปรับปรุงทะเบียนประวัติภายในวันที่ 31 มีนาคม 2565
วันอังคารที่ 10 พฤษภาคม 2565
รัฐบาลเอาจริง! ผนึกกำลัง 14 หน่วยงานรัฐ เดินหน้าตัดวงจรยาเสพติดทั้งเครือข่าย
.....
รัฐบาลเพิ่มประสิทธิภาพการปราบปรามนักค้ายาเสพติด มุ่งตัดวงจรทั้งเครือข่าย โดยสำนักงานคณะกรรมการป้องกันและปราบปรามยาเสพติด (ป.ป.ส.) ได้เพิ่มอำนาจเจ้าพนักงาน ป.ป.ส. 4,236 ราย ซึ่งเป็นข้าราชการกระจายอยู่ใน 14 หน่วยงาน ให้สามารถยึดอายัดทรัพย์สินที่สงสัยว่าเกี่ยวเนื่องกับการกระทำความผิดร้ายแรงเกี่ยวกับยาเสพติดเป็นกรณีเร่งด่วน ก่อนดำเนินการตรวจสอบทรัพย์สิน แล้วจึงรายงานเลขาธิการ ป.ป.ส. ทราบภายใน 7 วัน คาดว่าจะยึดทรัพย์ได้ทะลุ 10,000 ล้านบาท
.
14 หน่วยงาน ได้แก่ สำนักงานปลัดกระทรวงกลาโหม กองบัญชาการกองทัพไทย กองทัพบก กองทัพเรือ กองทัพอากาศ กรมศุลกากร กรมสรรพสามิต สำนักงานปลัดกระทรวงมหาดไทย กรมการปกครอง กรุงเทพมหานคร สำนักงานปลัดกระทรวงยุติธรรม กรมสอบสวนคดีพิเศษ กรมราชทัณฑ์ และสำนักงานตำรวจแห่งชาติ ทั้งนี้ เจ้าพนักงาน ป.ป.ส. จะต้องแสดงบัตรเจ้าพนักงานรวมถึงบันทึกผลและเหตุในการตรวจค้นเป็นหนังสือให้แก่ผู้ครอบครองเคหสถานทุกครั้ง หากประชาชนสงสัยว่าบุคคลที่แสดงตัวเป็นเจ้าพนักงาน ป.ป.ส. นั้น เป็นจริงหรือไม่ ตรวจสอบได้ที่สายด่วน 1386 ตลอด 24 ชั่วโมง
#ไทยคู่ฟ้า#ร่วมต้านโควิด19
-------------------
วันพุธที่ 17 สิงหาคม 2565
วธ. เปิดอบรมข้าราชการและพนักงานราชการบรรจุใหม่ ในภารกิจพิธีการศพที่ได้รับพระราชทาน แบบบูรณาการ ฝึกอบรมความรู้ กฎระเบียบ วิธีปฏิบัติ และแนวทางงานพิธีการศพที่ได้รับพระราชทาน
วธ. เปิดอบรมข้าราชการและพนักงานราชการบรรจุใหม่ ในภารกิจพิธีการศพที่ได้รับพระราชทาน แบบบูรณาการ ฝึกอบรมความรู้ กฎระเบียบ วิธีปฏิบัติ และแนวทางงานพิธีการศพที่ได้รับพระราชทานอย่างเหมาะสม
วธ. เปิดอบรมข้าราชการและพนักงานราชการบรรจุใหม่ ในภารกิจพิธีการศพที่ได้รับพระราชทาน แบบบูรณาการ ฝึกอบรมความรู้ กฎระเบียบ วิธีปฏิบัติ และแนวทางงานพิธีการศพที่ได้รับพระราชทานอย่างเหมาะสม
เมื่อเร็วๆนี้ นางยุพา ทวีวัฒนะกิจบวร ปลัดกระทรวงวัฒนธรรม (วธ.) เป็นประธานเปิดโครงการเสริมสร้างบุคลิกภาพและพัฒนาสมรรถนะการปฏิบัติงานพิธี (หลักสูตรอบรมเชิงปฏิบัติการของข้าราชการและพนักงานราชการแบบบูรณาการ) ในภารกิจพิธีการศพที่ได้รับพระราชทาน สำนักงานปลัดกระทรวงวัฒนธรรม (สป.) ประจำปีงบประมาณ พ.ศ. 2565 โดยมี นายชนะกิจ คชชี ผู้อำนวยการกองพิธีการศพที่ได้รับพระราชทาน นายชวลิต ศิริภิรมย์ ที่ปรึกษากรมการศาสนา ข้าราชการ และพนักงานราชการ บรรจุใหม่จำนวน 44 คน เข้าร่วม ณ ห้องแถลงข่าว ชั้น 1 อาคารวัฒนธรรมวิศิษฏ์ กระทรวงวัฒนธรรม
ปลัด วธ. กล่าวว่า ตามที่ สป. ได้บรรจุและแต่งตั้งบุคคลเข้ารับราชการ ตำแหน่งนักวิชาการวัฒนธรรมปฏิบัติการ และพนักงานราชการ ตำแหน่งนักวิชาการวัฒนธรรมเพิ่มเติม จำนวน 44 คน เมื่อเร็วๆนี้ กองพิธีการศพที่ได้รับพระราชทาน จึงจัดโครงการเสริมสร้างบุคลิกภาพและพัฒนาสมรรถนะการปฏิบัติงานพิธี หลักสูตรอบรมเชิงปฏิบัติการของข้าราชการ และพนักงานราชการแบบบูรณาการ ในภารกิจพิธีการศพที่ได้รับพระราชทาน สำนักงานปลัดกระทรวงวัฒนธรรม ประจำปีงบประมาณ พ.ศ. 2565 ณ ค่ายศรียานนท์ ตำบลบางเก่า อำเภอชะอำ จังหวัดเพชรบุรี เพื่อให้ผู้เข้ารับการฝึกอบรมมีความรู้ ความเข้าใจ กฎระเบียบ วิธีปฏิบัติ และแนวทางเกี่ยวกับงานพิธีการศพที่ได้รับพระราชทาน ให้เป็นไปตามแนวปฏิบัติที่สำนักพระราชวังกำหนด และให้ผู้เข้ารับการฝึกอบรมมีความเข้าใจในทักษะพื้นฐานต่างๆ ที่จำเป็นต่อการปฏิบัติงาน สามารถนำความรู้เกี่ยวกับพิธีการศพที่ได้รับพระราชทานและประสบการณ์ที่ได้รับจากการฝึกอบรมไปประยุกต์ใช้ในการปฏิบัติงานได้อย่างเหมาะสม
ปลัดวธ. กล่าวอีกว่า หลักสูตรการอบรมประกอบด้วย 1.การเสริมสร้างอุดมการณ์รักชาติ ศาสน์ กษัตริย์ มุ่งมั่น เสียสละ ซื่อสัตย์ 2.ความรู้เบื้องต้นเกี่ยวกับศาสนพิธี 3.การปฏิบัติงานพิธีการศพที่ได้รับพระราชทาน กรณี พระราชทานน้ำหลวงอาบศพ เพลิงพระราชทาน และดินพระราชทาน 4.ความรู้และฝึกปฏิบัติงานพระราชทาน น้ำหลวงอาบศพหรือสรงศพ สุกำ และพร้อมเครื่องเกียรติยศประกอบศพ กรณีโกศ กรณีหีบ 5.ความรู้เกี่ยวกับการฝึกปฏิบัติงานกับพิธีพระราชทานดินฝังศพและความรู้เกี่ยวกับการฝึกปฏิบัติงานพิธีพวงมาลาพระราชทาน 6.การฝึกปฏิบัติพิธีเกี่ยวกับงานพระราชทานเพลิงศพ ตั้งแต่งเครื่องเกียรติยศประกอบศพ กรณีโกศ และกรณีหีบ 7.การฝึกปฏิบัติงานพิธีเกี่ยวกับพระพิธีธรรม 8.การฝึกปฏิบัติงานพิธีการศพเกี่ยวกับการปฏิบัติงานศาสนาพิธี 9.ขั้นตอนและแนวทางการปฏิบัติงานประสานขอพระราชทานเพลิง 10.ความรู้เกี่ยวกับมารยาทไทย 11.ภารกิจกองพิธีการศพที่ได้รับพระราชทาน 12.การเรียนรู้ระบบสารสนเทศการบริหารจัดการและอำนวยการงานพิธีการศพที่ได้รับพระราชทาน 13.ฝึกระเบียบแถวบุคคลท่ามือเปล่าและออกกำลังกายและฝึกระเบียบแถว
วันพุธที่ 10 พฤศจิกายน 2564
ปลัดกระทรวงยุติธรรม ประชุมหารือเพื่อขับเคลื่อนระบบการหมุนเวียนผู้ต้องขังเข้าสู่การทำงานในนิคมอุตสาหกรรมราชทัณฑ์
ปลัดกระทรวงยุติธรรมประชุมหารือเพื่อขับเคลื่อนระบบการหมุนเวียนผู้ต้องขังเข้าสู่การทำงานในนิคมอุตสาหกรรมราชทัณฑ์
ในวันอังคารที่ ๙ พฤศจิกายน ๒๕๖๔ เวลา ๑๗.๐๐ น. ณ ห้องประชุม ๑๑-๐๒ อาคารกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมหารือเพื่อขับเคลื่อนระบบการหมุนเวียนผู้ต้องขังเข้าสู่การทำงานในนิคมอุตสาหกรรมราชทัณฑ์ โดยมีนางสาวนันทรัศมิ์ เทพดลไชย รองอธิบดีกรมคุมประพฤติและผู้อำนวยการสำนักงานส่งเสริมสัมมาชีพและผลิตภัณฑ์เพื่อการพัฒนาพฤตินิสัย (สมภพ) นายสิทธิ สุธีวงศ์ รองอธิบดีกรมราชทัณฑ์ นายนักรบ นาคพรหม ผู้บัญชาการเรือนจำกลางชลบุรี พร้อมทั้งเจ้าหน้าที่กรมราชทัณฑ์ เข้าร่วมประชุม
โดยสำนักงานส่งเสริมสัมมาชีพและผลิตภัณฑ์เพื่อการพัฒนาพฤตินิสัย (สมภพ) ร่วมกับกรมราชทัณฑ์จะเป็นหน่วยงานที่ดำเนินการ โดยมีวัตถุประสงค์หลัก คือ การร่วมหาแนวทางที่จะสามารถทำให้นิคมอุตสาหกรรมเกิดขึ้นได้อย่างรวดเร็ว เตรียมความพร้อมในการหมุนเวียนผู้ต้องขังที่จะเข้าไปทำงาน (Flow) ในนิคมอุตสาหกรรม รวมถึงหาข้อต่อหรือตัวเชื่อมในการดำเนินการ และหาแผนการดำเนินงานเป็นกรอบไว้รองรับหลายแนวทาง โดยการขับเคลื่อนจะเป็นการกำหนด แผนงาน ตามความเหมาะสม คือ แผน A การกำหนดศูนย์เตรียมความพร้อม ๔ แห่ง ได้แก่ ชลบุรี สมุทรปราการ ระยอง และ สมุทรสาคร และ แผน B การกำหนดกลุ่มเรือนจำ ให้ทำหน้าที่เป็นศูนย์เตรียมความพร้อม เช่น กลุ่มเรือนจำพระนครศรีอยุธยา และกลุ่มเรือนจำจังหวัดปทุมธานี
วันพฤหัสบดีที่ 23 กันยายน 2564
ขับเคลื่อนเศรษฐกิจสร้างสรรค์ สร้างการเติบโตหลังโควิด-19
วันพฤหัสบดีที่่ 23 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลตั้งเป้าหมายขับเคลื่อนเศรษฐกิจสร้างสรรค์เพื่อสร้างการเติบโตทางเศรษฐกิจยุคหลังการแพร่ระบาดโรคโควิด-19 โดยผลักดันวัฒนธรรมไทยที่มีศักยภาพสูง คือ อาหาร ภาพยนตร์ ผ้าไทยและการออกแบบ มวยไทย และเทศกาลประเพณี พร้อมทั้งส่งเสริมอุตสาหกรรมสร้างสรรค์ 15 สาขา ได้แก่ งานฝีมือและหัตถกรรม ดนตรี ศิลปะการแสดง ทัศนศิลป์ ภาพยนตร์ การแพร่ภาพและกระจายเสียง การพิมพ์ ซอฟต์แวร์ การโฆษณา การออกแบบ การให้บริการด้านสถาปัตยกรรม แฟชั่น อาหารไทย การแพทย์แผนไทย และการท่องเที่ยวเชิงวัฒนธรรม โดยมั่นใจว่าเมื่อผนวกกับความคิดสร้างสรรค์และทักษะฝีมือคนไทยจะสามารถต่อยอดเป็นสินค้าและบริการที่สร้างมูลค่าทางเศรษฐกิจได้ในระดับโลก
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันเสาร์ที่ 27 สิงหาคม 2565
พระปัญญานันทมุนี เจ้าอาวาสวัดชลประทานรังสฤษดิ์ - ปลัดฯ ดีอีเอส จัดกิจกรรมจิตอาสาพัฒนาทักษะดิจิทัลฯ หนุนประชาชนรู้เท่าทันเทคโนโลยีดิจิทัลป้องกันอาชญากรรมออนไลน์
พระปัญญานันทมุนี เจ้าอาวาสวัดชลประทานรังสฤษดิ์ - ปลัดฯ ดีอีเอส จัดกิจกรรมจิตอาสาพัฒนาทักษะดิจิทัลฯ หนุนประชาชนรู้เท่าทันเทคโนโลยีดิจิทัลป้องกันอาชญากรรมออนไลน์
เมื่อวันที่27สิงหาคม2565พระปัญญานันทมุนีเจ้าอาวาสวัดชลประทานรังสฤษดิ์และนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมเป็นประธานกิจกรรมจิตอาสาพัฒนาทักษะดิจิทัลเฉลิมพระเกียรติสมเด็จพระนางเจ้าสิริกิติ์พระบรมราชินีนาถพระบรมราชชนนีพันปีหลวงภายใต้โครงการดิจิทัลเพื่อเศรษฐกิจและสังคมเฉลิมพระเกียรติณวัดชลประทานรังสฤษดิ์โดยมีนางสาวสิริน้อยองค์ศิริวิทยาผู้อำนวยการกองกลางสำนักงานปลัดกระทรวงดิจิทัลเพื่อเศรษฐกิจและสังคมกล่าวรายงานวัตถุประสงค์การจัดงานเพื่อเป็นการแสดงความจงรักภักดีและน้อมรำลึกในพระมหากรุณาธิคุณสมเด็จพระนางเจ้าสิริกิติ์พระบรมราชินีนาถพระบรมราชชนนีพันปีหลวงและเพื่อให้ประชาชนที่เข้าร่วมกิจกรรมมีความรู้ความเข้าใจในการใช้อินเตอร์เน็ตและการใช้เทคโนโลยีสารสนเทศให้สอดคล้องกับกฎหมายดิจิทัลรวมถึงภัยและอาชญากรรมต่างๆที่มาจากอินเทอร์เน็ตมีทักษะในการใช้เทคโนโลยีและนวัตกรรมดิจิทัลได้อย่างถูกต้องและสามารถนำไปต่อยอดได้
โดยมีการบรรยายที่น่าสนใจได้แก่เรื่องการเป็นจิตอาสาโดยน.ส.ปวีร์รวีอินนุพัฒน์นักวิเคราะห์นโยบายและแผนชำนาญการพิเศษรักษาการในตำแหน่งนักวิเคราะห์นโยบายและแผนเชี่ยวชาญ เรื่องการใช้เทคโนโลยีดิจิทัลอย่างถูกต้องปลอดภัยโดยร.ต.อ.วีระพงษ์แนวคำดีรองสารวัตรกลุ่มงานสนับสนุนเทคโนโลยี กองบังคับการตรวจสอบและวิเคราะห์อาชญากรรมทางเทคโนโลยีและเรื่องการเสริมสร้างทักษะดิจิทัลโดยอ.สุนิสาหง่าสงฆ์ผู้จัดการศูนย์พัฒนาระบบสารสนเทศและผลิตสื่ออิเล็กทรอนิกส์สถาบันวิชาการNT
*****************
วันเสาร์ที่ 30 กรกฎาคม 2565
ก.แรงงาน เทรนทักษะแรงงานป้อนพื้นที่ระเบียงเศรษฐกิจพิเศษภาคใต้ ตั้งเป้า 5000 คน
กระทรวงแรงงาน โดยกรมพัฒนาฝีมือแรงงาน ขานรับนโยบายฝึกทักษะแรงงานด้านการท่องเที่ยวหวังแก้ปัญหาขาดแคลนแรงงาน ป้อนสถานประกอบกิจการในพื้นที่ระเบียงเศรษฐกิจภาคใต้ ปี 2565 ตั้งเป้าฝึกอบรมกว่า 5,000 คน ฝึกจบแล้ว 4,400 คน
วันจันทร์ที่ 29 พฤศจิกายน 2564
รองนายกฯ นายวิษณุฯ หารือเอกอัครราชทูตสาธารณรัฐประชาชนจีนร่วมพิจารณาแนวทางแก้ไขการเดินทางของนักศึกษาไทยเพื่อกลับไปเรียนต่อที่จีน รวมทั้งแลกเปลี่ยนองค์ความรู้เพื่อแก้ไขปัญหาความยากจน
รองนายกฯ นายวิษณุฯ หารือเอกอัครราชทูตสาธารณรัฐประชาชนจีนร่วมพิจารณาแนวทางแก้ไขการเดินทางของนักศึกษาไทยเพื่อกลับไปเรียนต่อที่จีน รวมทั้งแลกเปลี่ยนองค์ความรู้เพื่อแก้ไขปัญหาความยากจน
วันนี้ (29 พฤศจิกายน 2564) เวลา 11.00 น. ณ ห้องรับรอง 1 ตึกบัญชาการ 1 ทำเนียบรัฐบาล นายหาน จื้อเฉียง (H.E. Mr. Han Zhiqiang) เอกอัครราชทูตสาธารณรัฐประชาชนจีนประจำประเทศไทย เข้าเยี่ยมคารวะ นายวิษณุ เครืองาม รองนายกรัฐมนตรี ในโอกาสเข้ารับหน้าที่ โดยสาระสำคัญของการหารือ ดังนี้
รองนายกรัฐมนตรีแสดงความยินดีกับเอกอัครราชทูตฯ ที่ได้เดินทางมาปฏิบัติหน้าที่ในประเทศไทย โดยการได้หารือกับเอกอัครราชทูตเปรียบเสมือนกับการได้พบญาติและเต็มไปด้วยความอบอุ่น เชื่อมั่นว่าด้วยความสามารถและการทำงานเชิงรุกของเอกอัครราชทูตฯ จะพัฒนา “หุ้นส่วนความร่วมมือเชิงยุทธศาสตร์อย่างรอบด้าน” ระหว่างไทย-จีนให้ก้าวหน้ายิ่งขึ้น โดยไทยพร้อมสนับสนุนการปฏิบัติหน้าที่อย่างเต็มที่ ในโอกาสนี้ ยินดีในโอกาสการครบรอบ 100 ปี การก่อตั้งพรรคคอมมิวนิสต์จีน และความสำเร็จในการพัฒนาประเทศให้รุดหน้าอย่างรอบด้าน และยินดีกับความสัมพันธ์ไทย-จีน ที่มีพลวัตต่อเนื่อง แม้จะเผชิญกับสถานการณ์โควิด-19 โดยเฉพาะการให้ความช่วยเหลือซึ่งกันและกันตลอดเวลาที่ผ่านมาเพื่อบรรเทาสถานการณ์โควิด-19 สะท้อนให้เห็นความมุ่งมั่นในการส่งเสริมความสัมพันธ์ และเป็นสิ่งยืนยันถึงความเป็นมิตรแท้ในยามยากระหว่างไทย-จีน
ด้านเอกอัครราชทูตสาธารณรัฐประชาชนจีน ยินดีที่ได้มีโอกาสเข้าเยี่ยมคารวะรองนายกรัฐมนตรี พร้อมกับยินดีที่ได้มาปฏิบัติหน้าที่ในประเทศไทย เนื่องจากประชาชนทั้งสองประเทศก็เปรียบเสมือนญาติกัน ดังนั้น จะตั้งใจปฏิบัติหน้าที่อย่างเต็มที่เพื่อส่งเสริมความสัมพันธ์ไทย-จีน เอกอัคราชทูตยืนยันว่า ในช่วงหลังสถานการณ์การแพร่ระบาดของโควิด-19 จีนพร้อมสนับสนุนความร่วมมือกับไทยเพื่อโอกาสในการฟื้นฟูอย่างเต็มที่ในด้านที่ทั้งสองฝ่ายมีผลประโยชน์ร่วมกัน
โอกาสนี้ ทั้งสองฝ่ายได้หารือร่วมกันในประเด็นความร่วมมือที่สำคัญ อาทิ การฟื้นฟูการเดินทางระหว่างกัน รองนายกรัฐมนตรีขอให้จีนพิจารณากรณีนักศึกษาไทย เป็นส่วนหนึ่งในมาตรการนำร่องให้นักศึกษาต่างชาติเดินทางกลับไปที่จีน เพื่อให้นักศึกษาไทยสามารถกลับไปศึกษาต่อที่จีนได้ในโอกาสแรก ซึ่งเอกอัครราชทูตฯ รับทราบถึงความเดือดร้อนของนักศึกษาไทยตลอดช่วงเวลาที่ผ่านมา หน่วยงานที่เกี่ยวข้องของจีนได้ศึกษาปัญหา รับฟังความคิดเห็นเกี่ยวกับการเรียนการสอนออนไลน์และค่าเช่าที่พัก เพื่อนำไปหารือกับกระทรวงศึกษาธิการของจีนและช่วยบรรเทาความเดือดร้อนของนักศึกษาต่างชาติต่อไป นอกจากนี้ ยังได้แลกเปลี่ยนความคิดเห็นเกี่ยวกับ ประสบการณ์และความรู้ในด้านการบริหารประเทศ โดยเฉพาะในมิติกฎหมาย และแนวทางการแก้ไขปัญหาความยากจน
ในส่วนของ ความร่วมมือพหุภาคี ทั้งสองฝ่ายต่างยินดีกับผลสำเร็จของการประชุมสุดยอดอาเซียน - จีน สมัยพิเศษ เมื่อวันที่ 22 พฤศจิกายน ที่ผ่านมา เป็นโอกาสร่วมมือกันสร้างภูมิภาคที่มีเสถียรภาพ ปลอดภัย และเจริญรุ่งเรืองร่วมกัน ทั้งนี้ ในโอกาสที่ไทยจะเป็นเจ้าภาพเอเปคในปี 2565 เอกอัครราชทูตฯ ยืนยันการสนับสนุนไทยเป็นเจ้าภาพ เห็นด้วยกับห้วข้อที่ฝ่ายไทยประสงค์ผลักดัน ซึ่งไทยขอบคุณจีนที่ให้การสนับสนุนการปฏิบัติหน้าที่ของไทยมาโดยตลอด และหวังว่า จะได้มีโอกาสต้อนรับประธานาธิบดีสี จิ้นผิง ในการเดินทางมาเยือนไทยเพื่อเข้าร่วมการประชุมเอเปค 2022
วันอาทิตย์ที่ 10 ตุลาคม 2564
ประกาศ ขสมก. ประจำวันที่ 10 ตุลาคม 2564​ พบพนักงานติดเชื้อไวรัส COVID-19 จำนวน​ 3 ราย​
ประกาศ ขสมก. ประจำวันที่ 10 ตุลาคม 2564​ พบพนักงานติดเชื้อไวรัส COVID-19 จำนวน​ 3 ราย​
1) พนักงานเก็บค่าโดยสารรถธรรมดา สาย 82 เพศหญิง อายุ 44 ปี
2)​ พนักงานขับรถโดยสารธรรมดา สาย 82 เพศชาย อายุ 34 ปี
3)​พนักงานขับรถประจำสำนักงาน อู่ฟาร์มจระเข้ เขตการเดินรถที่ 3 เพศชาย อายุ 54 ปี
วันจันทร์ที่ 1 สิงหาคม 2565
“ชัยวุฒิ”พร้อมคณะผู้บริหาร ดีอีเอส บันทึกเทปโทรทัศน์ถวายพระพร เนื่องในโอกาสวันมหามงคลเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
“ชัยวุฒิ”พร้อมคณะผู้บริหาร ดีอีเอส บันทึกเทปโทรทัศน์ถวายพระพร เนื่องในโอกาสวันมหามงคลเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
เมื่อวันที่1สิงหาคม2565นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม พร้อมด้วยนางสาวอัจฉรินทร์พัฒนพันธ์ชัยปลัดกระทรวงดิจิทัลเพื่อเศรษฐกิจและสังคมผู้บริหารและหัวหน้าหน่วยงานในสังกัดกระทรวงเข้าร่วมบันทึกเทปโทรทัศน์ถวายพระพรเนื่องในโอกาสวันมหามงคลเฉลิมพระชนมพรรษาสมเด็จพระนางเจ้าสิริกิติ์พระบรมราชินีนาถพระบรมราชชนนีพันปีหลวงณสถานีโทรทัศน์สีกองทัพบกช่อง7 (ช่อง7 HD)
*************
วันพุธที่ 18 สิงหาคม 2564
นายกรัฐมนตรีติดตามสถานการณ์น้ำท่วมเชียงราย มอบมหาดไทยกำชับ 76 จังหวัดติดตามและวางแผนจัดการน้ำตลอดฤดูฝนนี้
นายกรัฐมนตรีติดตามสถานการณ์น้ำท่วมเชียงราย มอบมหาดไทยกำชับ 76 จังหวัดติดตามและวางแผนจัดการน้ำตลอดฤดูฝนนี้
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์น้ำท่วมในพื้นที่จังหวัดเชียงราย ซึ่งล่าสุดนายประจญ ปรัชญ์สกุล ผู้ว่าราชการ จ.เชียงราย ได้รายงานว่า สถานการณ์น้ำในพื้นที่เชียงรายทั้ง 8 อำเภอ กลับสู่ภาวะปกติ รวมทั้งไม่กระทบต่อการดำเนินการควบคุมการแพร่ระบาดโควิด-19 และการให้บริการฉีดวัคซีนโควิด-19 กับประชาชนในพื้นที่ยังทำได้ต่อเนื่อง เนื่องจากไม่ได้เป็นพื้นที่คลัสเตอร์ ทั้งนี้ นายกรัฐมนตรียังได้มอบหมายกระทรวงมหาดไทยกำชับทั้ง 76 จังหวัด และหน่วยงานที่เกี่ยวข้องติดตามสถานการณ์น้ำเพื่อวางแผนจัดการน้ำตลอดฤดูฝนนี้
สำหรับสถานการณ์น้ำท่วมในพื้นที่จังหวัดเชียงรายที่ได้รับผลกระทบ ได้กลับเข้าสู่สภาวะปกติแล้ว โดยในพื้นที่อำเภอเชียงของ องค์การบริหารส่วนจังหวัดได้สนับสนุนเครื่องสูบน้ำสำหรับระบายน้ำ อำเภอแม่สาย ระดับน้ำ ณ สะพานมิตรภาพกลับเข้าสู่ภาวะปกติแล้ว รวมทั้งที่อำเภอแม่ฟ้าหลวง ได้ดำเนินการแก้ไขดินโคลนสไลด์และเสาไฟที่ล้มปิดถนนเรียบร้อยแล้วเช่นกัน ในส่วนอำเภอแม่จัน ผู้ว่าราชการ และองค์การปกครองส่วนท้องถิ่น มูลนิธิ สมาคมในพื้นที่ ได้ให้ความช่วยเหลือเบื้องต้นทำให้สถานการณ์กลับเข้าสู่ภาวะปกติ ทั้งนี้ สถานการณ์น้ำท่วมในพื้นที่จังหวัดเชียงราย มาจากเหตุฝนตามฤดูกาล แต่เนื่องจากมีปริมาณน้ำฝนจำนวนมากตกบริเวณดอยที่สูง และไหลลงพื้นที่ลุ่ม ซึ่งหัวหน้าส่วนราชการในระดับท้องถิ่นได้แจ้งเตือนประชาชนล่วงหน้า รวมทั้งเข้าไปช่วยเหลือประชาชนในพื้นที่เกิดเหตุทันที ขณะเดียวกันจังหวัดได้เปิดกิจกรรมจิตอาสาพระราชทาน “เราทำดี ด้วยหัวใจ” ช่วยเหลือผู้ประสบภัยแล้วด้วย ทั้งนี้ ผู้ว่าราชการจังหวัดยังยืนยันว่า สถานการณ์น้ำท่วมในพื้นที่ไม่กระทบต่อการดำเนินการป้องกันและการควบคุมการแพร่ระบาดของจังหวัด เนื่องจากพื้นที่น้ำท่วมไม่มีคลัสเตอร์เสี่ยง หลังจากนี้จังหวัดจะยังคงติดตามสถานการณ์น้ำอย่างต่อเนื่องและจะได้รายงานให้ผู้บริหารทราบต่อไป
นายอนุชา ฯ กล่าวว่า นายกรัฐมนตรีย้ำให้ทุกหน่วยงานในพื้นที่ติดตามสถานการณ์น้ำและคาดการณ์ฝนอย่างใกล้ชิด โดยใช้ข้อมูลทรัพยากรน้ำให้เป็นประโยชน์ เพื่อวางแผนทำงานเชิงป้องกันก่อนเกิดผลกระทบโดยเฉพาะการแจ้งเตือน รวมถึงสื่อสารสร้างการรับรู้ให้ประชาชนในพื้นที่ได้ทราบสถานการณ์น้ำล่วงหน้าด้วย
..................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 16 กันยายน 2564
คกก.ยุทธศาสตร์ชาติไฟเขียว 406 โครงการสำคัญประจำปี 2566 ที่ส่งผลต่อการบรรลุเป้าหมายของยุทธศาสตร์ชาติและแผนแม่บทภายใต้ยุทธศาสตร์ชาติปี 2566-2570 ตอบโจทย์ความต้องการในระดับพื้นที่
คกก.ยุทธศาสตร์ชาติไฟเขียว 406 โครงการสำคัญประจำปี 2566 ที่ส่งผลต่อการบรรลุเป้าหมายของยุทธศาสตร์ชาติและแผนแม่บทภายใต้ยุทธศาสตร์ชาติปี 2566-2570 ตอบโจทย์ความต้องการในระดับพื้นที่ นายกฯ ย้ำรัฐบาลเร่งเดินหน้า เพื่อพลิกโฉมประเทศไทย
วันนี้ (16 ก.ย.64) เวลา 09.30 น. ณ ห้อง PMOC ตึกไทยคู่ฟ้า ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมคณะกรรมการยุทธศาสตร์ชาติ ครั้งที่ 2/2564 ผ่านสื่ออิเล็กทรอนิกส์ร่วมกับผู้ที่เกี่ยวข้อง นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรีกล่าวว่า ตามแผนยุทธศาสตร์ชาติประเทศไทยจำเป็นต้องมีแผนหลักที่จะเดินไปข้างหน้าในระยะเวลา 5 ปี อย่างสอดประสานต่อเนื่อง ด้วยการบูรณาการทั้งฝ่ายบริหาร ฝ่ายนิติบัญญัติ แต่สามารถปรับเปลี่ยนได้ตามสถานการณ์ เพื่อบรรลุวิสัยทัศน์ที่ต้องการ คือ การเพิ่มรายได้ให้กับประเทศ การพัฒนาทรัพยากรมนุษย์ ลดความเหลื่อมล้ำ ลดความยากจน ทำให้ประเทศไทยเป็นประเทศที่มีรายได้สูง ด้วยการพลิกโฉมประเทศไทย ภายในระยะเวลาที่รัฐบาลยังทำหน้าที่อยู่และส่งมอบความมั่นคง มั่นคั่ง และยั่งยืน ต่อไปในอนาคต
โอกาสนี้ คณะกรรมการฯ ได้พิจารณาให้ความเห็นชอบโครงการสำคัญประจำปี 2566 ที่ส่งผลต่อการบรรลุเป้าหมายของยุทธศาสตร์ชาติและแผนแม่บทภายใต้ยุทธศาสตร์ชาติ (ปี 2566 – ปี 2570) รวมจำนวน 406 โครงการ ตามมติ ครม. เมื่อวันที่ 18 พฤษภาคม 2564 รวมทั้งกระบวนการงบประมาณที่ต้องรองรับการดำเนินการโครงการสำคัญประจำปีงบประมาณ 2566 เพื่อนำไปสู่ผลสัมฤทธิ์ในการจัดทำโครงการสำคัญของประเทศตามเป้าหมายของยุทธศาสตร์ชาติในห้วงปี 2566 – 2570 ได้อย่างเป็นรูปธรรมบนฐานข้อมูลเชิงประจักษ์ต่อไป
นอกจากนี้ ที่ประชุมรับทราบความก้าวหน้าการดำเนินงานศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง (ศจพ.) ซึ่งนายกรัฐมนตรีได้เน้นย้ำว่า รัฐบาลให้ความสำคัญกับการแก้ไขปัญหาความยากจนและความเหลื่อมล้ำ โดยได้มีการกำชับทุกหน่วยงานที่เกี่ยวข้องให้ดำเนินการตามแนวทางอย่างเคร่งครัด และบูรณาการเพื่อให้กลุ่มคนจนเป้าหมายและกลุ่มคนเปราะบางได้รับความช่วยเหลือและพัฒนาที่เหมาะสมต่อไป
โฆษกประจำสำนักนายกรัฐมนตรียังกล่าวว่า ในที่ประชุมนายกรัฐมนตรีย้ำความสำคัญของการจัดทำโครงการสำคัญที่ต้องตอบโจทย์ความต้องการในระดับพื้นที่ ภายใต้การบูรณาการทั้งจากส่วนกลางและหน่วยงานระดับพื้นที่จะเป็นปัจจัยแห่งความสำเร็จ รวมทั้งต้องมีการรายงานผลสัมฤทธิ์การดำเนินงานของหน่วยงานที่มีความชัดเจนและเป็นรูปธรรมตามกรอบระยะเวลาที่กฎหมายกำหนด เพื่อป้องกันความซ้ำซ้อนและลดความไม่โปร่งใส นำไปสู่ความคุ้มค่าของการใช้เงินงบประมาณต่อไป
วันพฤหัสบดีที่ 9 กันยายน 2564
รัฐมนตรีว่าการกระทรวงยุติธรรม แจงพืชกระท่อมปลูก ใช้ ครอบครอง ขายใบสดได้เสรี น้ำต้มกินเอง-แจกจ่ายได้ แต่หากจะนำมาทำอาหาร-น้ำสมุนไพรขายยังผิดกฎหมาย
รัฐมนตรีว่าการกระทรวงยุติธรรม แจงพืชกระท่อมปลูก ใช้ ครอบครอง ขายใบสดได้เสรี น้ำต้มกินเอง-แจกจ่ายได้ แต่หากจะนำมาทำอาหาร-น้ำสมุนไพรขายยังผิดกฎหมาย สาธารณสุขกำลังเร่งปรับแก้ให้สอดคล้อง
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ภายหลังจากที่รัฐสภาได้เห็นชอบ พ.ร.บ.ยาเสพติดให้โทษ (ฉบับที่ 8) ซึ่งเป็นการถอดพืชกระท่อมออกจากบัญชียาเสพติดให้โทษประเภท 5 ไปแล้วนั้น แต่ยังมีหลายคนสงสัย เกี่ยวกับการใช้พืชกระท่อมว่าสามารถทำในส่วนใดได้บ้าง ดังนั้นตนจึงขอชี้แจงว่า ในส่วนของการเคี้ยวใบ การปลูก การครอบครองและการขายใบสดที่ไม่ได้ปรุงหรือทำเป็นอาหารทำได้อย่างเสรีไม่ผิดกฎหมาย แต่ส่วนการนำไปทำผลิตภัณฑ์สมุนไพร ที่แจ้งว่ามีสรรพคุณช่วยบรรเทาอาการต่างๆ ต้องไปขออนุญาตตามกฎหมายของกระทรวงสาธารณสุข เพราะมี พ.ร.บ.ผลิตภัณฑ์สมุนไพร พ.ศ.2562 ควบคุมอยู่ นอกจากนี้การนำไปทำเป็นอาหารหรือเป็นส่วนผสมในอาหารเพื่อขายนั้น พ.ร.บ.อาหาร พ.ศ. 2522 ยังไม่ปลดล็อคให้สามารถนำพืชกระท่อมไปทำอาหารหรือผสมในอาหารเพื่อจำหน่ายได้ โดยประกาศของกระทรวงสาธารณสุข (ฉบับที่ 424 ) พ.ศ. 2564 ออกตามความใน พ.ร.บ.อาหาร พ.ศ. 2522 เรื่อง กำหนดอาหารที่ห้ามผลิต นำเข้า หรือจำหน่าย ซึ่งกำหนดให้อาหารที่ปรุงจากพืชกระท่อมเป็นอาหารที่ห้ามผลิต นำเข้าหรือจำหน่าย หรือแม้กระทั่งน้ำต้มกระท่อมที่ไม่ได้ผสมกับสิ่งใดเลยก็เป็นสิ่งที่ห้ามผลิตเพื่อจำหน่ายตามประกาศฉบับนี้ การฝ่าฝืน ผลิต และขาย อาหาร ที่ พ.ร.บ. อาหาร ห้าม มีโทษตามมาตรา 50 จำคุก 6 เดือน - 2 ปี ปรับ 5,000 - 20,000 บาท
นายสมศักดิ์ กล่าวอีกว่า ปัจจุบันยังมีข้อจำกัดในกฎหมาย ที่เกี่ยวข้องกับผลิตภัณฑ์สมุนไพร ยา อาหาร และเครื่องสำอาง ทำให้ไม่สามารถใช้ประโยชน์ จากพืชกระท่อมได้อย่างเต็มที่ กระทรวงสาธารณสุขจึงสมควรที่จะแก้ไขเพิ่มเติมกฎหมาย ที่เกี่ยวข้องกับผลิตภัณฑ์ดังกล่าว เพื่อให้ประชาชนและผู้ประกอบการสามารถใช้ประโยชน์ จากพืชกระท่อมเป็นผลิตภัณฑ์สมุนไพร ยา อาหาร และเครื่องสำอางได้เรื่องนี้เป็นอุปสรรคในการค้าขายแบบชาวบ้าน ในการพิจารณาร่างพระราชบัญญัติพืชกระท่อม พ.ศ. .... คณะกรรมาธิการฯ ซึ่งตนเป็น ประธานฯ ได้มีข้อสังเกตเพิ่มเติมในประเด็นดังกล่าวเสนอต่อที่ประชุมสภาผู้แทนราษฎร เพื่อจะส่งให้กระทรวงสาธารณสุขรับไปพิจารณาดำเนินการต่อไปแล้ว แต่สำหรับในช่วงนี้ที่ประกาศยังไม่ถูกแก้ไข หากผู้ประกอบการที่อยากจะพัฒนาต่อยอดเพื่อสกัดหรือแปรรูปพืชกระท่อมโดยใช้ประโยชน์จากสารสำคัญในใบกระท่อมเพื่อเป็นผลิตภัณฑ์สมุนไพร หรือยาแผนโบราณ ที่มีสรรพคุณในการบำบัดหรือบรรเทาอาการต่าง ๆ นั้น สามารถขอคำแนะนำหรือติดต่อได้ที่ กองควบคุมผลิตภัณฑ์สมุนไพร สำนักงานคณะกรรมการอาหารและยา (อย.)
วันจันทร์ที่ 19 กรกฎาคม 2564
ความคืบหน้าโครงการคนละครึ่ง ระยะที่ 3
ความคืบหน้าของโครงการคนละครึ่ง ระยะที่ 3 จากข้อมูล ณ วันที่ 18 กรกฎาคม 2564 มีผู้ใช้สิทธิสะสมจำนวน 21.4 ล้านราย โดยมียอดการใช้จ่ายสะสมรวม 33,061 ล้านบาท แบ่งเป็นเงินที่ประชาชนจ่ายสะสม 16,713 ล้านบาท และรัฐร่วมจ่ายสะสม 16,348 ล้านบาท
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าของโครงการคนละครึ่ง ระยะที่ 3 ว่า จากข้อมูล ณ วันที่ 18 กรกฎาคม 2564 มีผู้ใช้สิทธิสะสมจำนวน 21.4 ล้านราย โดยมียอดการใช้จ่ายสะสมรวม 33,061 ล้านบาท แบ่งเป็นเงินที่ประชาชนจ่ายสะสม 16,713 ล้านบาท และรัฐร่วมจ่ายสะสม 16,348 ล้านบาท
โฆษกกระทรวงการคลังให้ข้อมูลเพิ่มเติมว่าขณะนี้กระทรวงการคลังอยู่ระหว่างการพัฒนาระบบกลางเพื่อให้ผู้ให้บริการ Food Delivery Platform สามารถเชื่อมต่อกับระบบของโครงการคนละครึ่ง ระยะที่ 3 เพื่อให้ประชาชนสามารถใช้สิทธิโครงการคนละครึ่ง ระยะที่ 3 โดยการสั่งอาหารผ่าน Food Delivery Platformได้ เพื่อเป็นการตรวจสอบการทำธุรกรรมและป้องกันการใช้จ่ายผิดวัตถุประสงค์ของโครงการซึ่งอาจจะกลายเป็นเรื่องทุจริตได้ ทั้งนี้ ในลำดับถัดไปกระทรวงการคลังจะหารือในรายละเอียดรวมทั้งเงื่อนไขต่างๆ กับผู้ให้บริการ Food Delivery Platform โดยเร็วซึ่งคาดว่าจะใช้เวลาดำเนินการพัฒนาและทดสอบระบบอีกระยะหนึ่ง ดังนั้น ในปัจจุบันยังไม่มีการอนุญาตให้มีการสั่งอาหารผ่าน Food Delivery Platform
สำหรับกรณีที่ผู้ให้บริการFood Delivery Platform รายหนึ่งที่มีการเชิญชวนให้ร้านค้าและประชาชนทำผิดเงื่อนไขของโครงการคนละครึ่ง ระยะที่ 3 กระทรวงการคลังได้แจ้งให้ผู้ให้บริการดังกล่าวยุติการดำเนินการที่ผิดเงื่อนไขแล้ว และกระทรวงการคลังได้รับแจ้งว่า ผู้ให้บริการดังกล่าวจะให้ความร่วมมือกับกระทรวงการคลังในการยุติการดำเนินการ โดยจะมีการหารือเพื่อดำเนินการเชื่อมต่อกับระบบของกระทรวงการคลังให้ถูกต้องต่อไป
โฆษกกระทรวงการคลังได้ย้ำว่า กระทรวงการคลังจะเร่งดำเนินการต่างๆ ที่เกี่ยวข้อง เพื่อให้การสั่งอาหารผ่าน Food Delivery Platform ภายใต้โครงการคนละครึ่ง ระยะที่ 3 เกิดขึ้นได้โดยเร็ว เพื่อให้การใช้จ่ายภายใต้โครงการคนละครึ่ง ระยะที่ 3 สอดคล้องกับมาตรการป้องกันโควิด-19
สำนักงานเศรษฐกิจการคลัง halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122